POPUP 1864-projektet - Vesthimmerlands Gymnasium og HF
POPUP 1864-projektet …
Sidste forår henvendte Tøjhusmuseet / Nationalmuseet sig til skolen for at høre, om vi ville være med i deres POP-UP 1864-projekt i anledningen af 150 års jubilæet for 1864-krigen.
Ideen bag projektet var, at unge – historie - skulle give deres bud på, hvordan de ser på / opfatter 1864-krigen i dag, og interessen var så stor her på skolen, at hele 4 førsteårgangsklasser blev tilmeldt og har deltaget i projektet – to hf-klasser: 1p og 1q samt to stx-klasser: 1s og 1x.
Det er altså disse klasser, som er kunstnere til det, som er udstillet på Vesthimmerlands Museum.
At projektet er blevet en realitet skyldes især også stor velvillighed fra museet og et flot tværfagligt samarbejde på VHG mellem fagene: Historie, billedkunst og Mediefag.
På skolen er der blevet arbejdet meget forskelligt med 1864-krigen i de enkelte klasser:
1s har især beskæftiget sig med Nørre-jyske korps – også betegnet som Røven af fjerde division samt med forskning i lokale faldne under krigen fra vores område. Det er der kommet dagbøger og film ud af
1x har haft fokus på erindringskultur og har således skulle nytænke erindringsmonumenter omkring krigen.
Og 1p samt 1q har dels arbejdet med en generel intro til 1864 og dels set krigen ud fra et nutidigt perspektiv. Dette arbejde har bl.a. omfattet den omdiskuterede 1864-serie som lektie og besøg på Tøjhusmuseet i København. Og bidragene til udstillingen omfatter bl.a. værker om 1864-krigen set i relation til nutidens krige.
Produktionerne, som kan ses på udstillingen, er jo skabt på noget kortere tid, end hvad kunstnere normalt skal bruge for at kreere, men der hersker ingen tvivl om, at elevernes holdninger til og indsigt i 1864-krigen er vokset betragteligt gennem forløbet.
Det er vist ikke en hemmelighed, at da de 4 klasser første gang hørte årstallet 1864, var der ikke mange, som havde bud på, hvorfor dette år var noget særligt. I dag er det så ændret betragteligt; - på mange måder består de fire klasser i dag af unge 1864-specialister, og det er i dette lys, at udstillingen skal ses.
Kommentarer om udstillingen fra Anne-Sofie Rump fra Tøjhusmuseet og en af initiativtagerne til POPUP-1864 på landsbasis:
"Stort tillykke med jeres flotte produkter og en mega flot udstilling! Det ser simpelthen så godt ud på billederne :)
Jeg er helt vild med hjertet, som er lavet ud af patroner. Sikke kreative unge mennesker."
"Fantastisk godt arbejde! Det er jo helt overvældende. Dejligt at det gik godt med opstart af udstillingen. Sikke nogle herlige fotos :)"
For at se Nordjyskes elektroniske omtale fra udstillingsåbningen - tryk her ...